b'\n_START_ARTICLE_\nAlki Zei\n_START_SECTION_\nOppvekst og utdanning\n_START_PARAGRAPH_\nZei ble f\xc3\xb8dt i Athen men tilbrakte det meste av barndommen sin p\xc3\xa5 \xc3\xb8ya Samos, n\xc3\xa6r grensen til Tyrkia. Hun studerte filosofi ved Universitetet i Athen, deretter studerte hun ved dramaskolen Athens Odeion og jobbet etter hvert som redakt\xc3\xb8r ved Moscow Cinema Institute. Fra 1954 til 1964 bodde hun i Sovjetunionen som en politisk flyktning. I 1964 vendte hun tilbake til Hellas med sin familie, men forlot landet nok en gang da det milit\xc3\xa6re diktaturet tok makten, denne gangen oppholdt de seg i Paris. De dro tilbake til Hellas s\xc3\xa5 fort diktaturet falt.\n_START_SECTION_\nForfatterskap\n_START_PARAGRAPH_\nZei begynte \xc3\xa5 skrive i veldig ung alder og p\xc3\xa5 barneskolen skrev hun flere teaterstykker ment for dukketeater. Hennes f\xc3\xb8rste roman ble utgitt i 1963, \xce\xa4\xce\xbf \xce\x9a\xce\xb1\xcf\x80\xce\xbb\xce\xac\xce\xbd\xce\xb9 \xcf\x84\xce\xb7\xcf\x82 \xce\x92\xce\xb9\xcf\x84\xcf\x81\xce\xaf\xce\xbd\xce\xb1\xcf\x82. Boken hadde opprinnelig tittelen The tiger in the shop window i den engelskspr\xc3\xa5klige utgaven. \xce\x9a\xce\xb1\xcf\x80\xce\xbb\xce\xac\xce\xbd\xce\xb9 (kaplani) er et l\xc3\xa5nord fra tyrkisk kaplan, og kan oversettes til kattedyr, villkatt eller tiger. \xce\x92\xce\xb9\xcf\x84\xcf\x81\xce\xaf\xce\xbd\xce\xb1 (vitrina) oversettes som regel med utstillingsvindu p\xc3\xa5 norsk, eller shop window p\xc3\xa5 engelsk, men som ordets etymologi viser (fra fransk vitrine), kan det ogs\xc3\xa5 referere til et glasskap (jf. ogs\xc3\xa5 norsk vitrine). Villkatten i glasskapet blir dermed en noe riktigere oversettelse til norsk. Den engelskspr\xc3\xa5klige utgavens tittel ble ogs\xc3\xa5 senere forandret til Wildcat Under Glas. Tittelen p\xc3\xa5 norsk har likevel blitt Villkatt viser kl\xc3\xb8r. Romanen er semi-biografisk og i utgangspunktet skrevet for barn, selv om den i stor grad ogs\xc3\xa5 vender seg mot et voksent publikum. Vi m\xc3\xb8ter jeg-personen Melia som sammen med sin s\xc3\xb8ster Myrto viser oss fra barne\xc3\xb8yne et samfunn hvor demokrati ofres for diktatur, hvor fascisme innfiltres i en barneskole, hvordan verdiene og menneskeverdet s\xc3\xb8strene ble oppdratt med forkastes i samfunnet rundt dem, at tortur og drap rettferdiggj\xc3\xb8res og at de for lengst er dratt inn i de voksnes verden uansett hvor lite de vil det. Boken ble en umiddelbar suksess og i 1971 kom Petros og krigen som ogs\xc3\xa5 fikk gode kritikker._NEWLINE_Til sammen har Zei utgitt \xc3\xa5tte b\xc3\xb8ker. Hun har vunnet den greske IBBY prisen og v\xc3\xa6rt nominert til Litteraturprisen til minne om Astrid Lindgren og H.C._Andersen-prisen.'